《十一月二十九夜大风起书室皆败叶》
宋代·王洋

木老性倔强，朔风怒明威。
初更即合战，已乃声鼓鼙。
大块信难即，三鼓气不衰。
我屋山僧居，破陋久不治。
会当晴明日，仰见河汉移。
微风鼓橐籥，虚空同奔驰。
夜无芙蓉人，慌惚疑褰帷。
平明满书斋，败叶方纷披。
孰为呼吸者，作此怒张为。
天寒不成雪，恐坐强风师。
扑尘整书架，粪挶不可迟。
人非陈仲举，用舍亦有宜。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。